《景醇见和甚妙时方阅华严经复和戏之》
宋代·释德洪

夫子和雪诗，放意如注瓦。手搏华严界，笑中已见借。

高词师枣柏，宁暇数班马。如登妙高峰，如游广莫野。

怪公个中人，亦入此保社。朝来谁扣门，寂音老尊者。

扶筇坐山堂，诗眼不知夜。不入人间世，谁将作图画。

但欠维摩女，玉骨无一把。纷纷散奇英，梨花风雨打。

湖山晚多态，应接殆未暇。此诗聊戏公，诗成还自写。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。